CELEX: 32014D0281
Language: lt
Date: 1400025600000
Title: 2014/281/ES: 2014 m. gegužės 14 d. Komisijos įgyvendinimo sprendimas, kuriuo Kroatijos laivybos registrą tvarkančiai organizacijai suteikiamas ES pripažinimas pagal Europos Parlamento ir Tarybos reglamentą (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų (pranešta dokumentu Nr. C(2014) 3014)  Tekstas svarbus EEE

16.5.2014   
            
            
               LT
            
            
               Europos Sąjungos oficialusis leidinys
            
            
               L 145/43
            
         KOMISIJOS ĮGYVENDINIMO SPRENDIMAS
   2014 m. gegužės 14 d.
   kuriuo Kroatijos laivybos registrą tvarkančiai organizacijai suteikiamas ES pripažinimas pagal Europos Parlamento ir Tarybos reglamentą (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų
   
      
         (pranešta dokumentu Nr. C(2014) 3014)
      
   
   (Tekstas svarbus EEE)
   
      (2014/281/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų (1), ypač į jo 4 straipsnio 1 dalį,
   atsižvelgdama į 2010 m. liepos 23 d. ir 2014 m. vasario 25 d. Kroatijos institucijų laiškus, kuriuose Komisijos prašoma suteikti ES pripažinimą Kroatijos laivybos registrą tvarkančiai organizacijai,
   kadangi:
   
               (1)
            
            
               pagal Reglamento (EB) Nr. 391/2009 3 straipsnio 1 dalį valstybės narės, norėdamos suteikti įgaliojimą iki tol dar nepripažintai organizacijai, pateikia Komisijai prašymą suteikti pripažinimą;
            
         
               (2)
            
            
               2010 m. liepos 23 d. Kroatijos Respublika pateikė informaciją ir įrodymus, kad Kroatijos laivybos registrą tvarkanti organizacija atitinka Reglamente (EB) Nr. 391/2009 nustatytus reikalavimus. Atsižvelgdama į tai, kad pripažinimo procedūra nuo prašymo pateikimo gali užtrukti ilgą laiką, ir į tai, kad nuo Kroatijos įstojimo į ES iki pripažinimo procedūros užbaigimo Kroatijos Vyriausybė neturėtų teisės Kroatijos laivybos registrą tvarkančiai organizacijai pavesti teisės aktais nustatytų užduočių, Komisija paruošiamuosius šios organizacijos vertinimo etapus pradėjo dar iki Kroatijos įstojimo į Sąjungą;
            
         
               (3)
            
            
               2014 m. vasario 25 d. Kroatija pakartotinai pateikė Komisijai prašymą po Kroatijos įstojimo į Sąjungą suteikti ES pripažinimą Kroatijos laivybos registrą tvarkančiai organizacijai;
            
         
               (4)
            
            
               padedama Europos jūrų saugumo agentūros Komisija patikrino, ar Kroatijos laivybos registrą tvarkanti organizacija atitinka visus Reglamento (EB) Nr. 391/2009 I priede nustatytus būtiniausius kriterijus;
            
         
               (5)
            
            
               vertinimo išvados grindžiamos Kroatijos institucijų pateiktų dokumentų analize, taip pat dviejų patikrinimų, kuriuos 2011 m. spalio mėn. Kroatijos laivybos registrą tvarkančios organizacijos biuruose atliko Europos jūrų saugumo agentūros ekspertai, ir vieno patikrinimo, kuris atliktas 2013 m. spalio mėn. siekiant patikrinti, kaip organizacija atliko taisomuosius veiksmus pašalindama trūkumus, kuriuos Komisija nustatė vertinimo metu, rezultatais;
            
         
               (6)
            
            
               visus nustatytus trūkumus Kroatijos laivybos registrą tvarkanti organizacija pašalino tinkamais ir pakankamais taisomaisiais veiksmais. Kroatijos laivybos registrą tvarkanti organizacija veiksmingai bendradarbiavo vertinimo proceso metu ir įrodė, kad yra pajėgi iniciatyviai pagerinti savo organizacinę sistemą ir procedūras;
            
         
               (7)
            
            
               kai kurie taisomieji veiksmai dar tebevykdomi ir bus stebimi, visų pirma organizacijai priklausančio biuro atidarymas Šanchajuje, Kinijoje. Tačiau dėl to nesumažėja bendra organizacijos sistemų ir kontrolės mechanizmų kokybė;
            
         
               (8)
            
            
               Komisija taip pat patikrino, ar Kroatijos laivybos registrą tvarkanti organizacija laikosi Reglamento (EB) Nr. 391/2009 8 straipsnio 4 dalies ir 9, 10 bei 11 straipsnių nuostatų;
            
         
               (9)
            
            
               Kroatijos laivybos registrą tvarkančios organizacijos rezultatai saugumo ir taršos prevencijos srityse šiek tiek žemesni nei vidutiniai kitų ES pripažintų organizacijų rezultatai, bet patenkinami. Matyti teigiamų tendencijų įgyvendinant Paryžiaus susitarimo memorandumą dėl uosto valstybės kontrolės – 2010–2012 m. sulaikyta tik 0,51 % laivų, palyginti su 0,89 % 2009–2011 m. ir 1,44 % 2008–2010 m. Be to, 2010, 2011 ir 2012 m. Kroatijos laivybos registrą tvarkanti organizacija neužfiksavo jokio su pripažinta organizacija susijusio sulaikymo pagal Jungtinių Valstijų pakrančių apsaugos uosto valstybės kontrolės režimą;
            
         
               (10)
            
            
               Komisijos manymu, siekiant užtikrinti, kad organizacija išlaikytų pajėgumą visuomet laikytis Reglamento (EB) Nr. 391/2009 reikalavimų, ir atsižvelgiant į santykinai mažą laivų, kurie šiuo metu yra sertifikuoti Kroatijos laivybos registrą tvarkančios organizacijos, skaičių, kaskart organizacijai smarkiau išplečiant savo veiklą turėtų būti atitinkamai didinami jos techniniai ir administraciniai pajėgumai, jei reikia, išplečiamas ir biurų tinklas;
            
         
               (11)
            
            
               Kroatijos laivybos registrą tvarkanti organizacija kaip juridinis asmuo yra įsisteigęs Splite, Kroatijoje; ji yra valstybės institucija pagal 1996 m. rugsėjo 20 d. Įstatymą dėl Kroatijos laivybos registro (Oficialusis valstybės leidinys Nr. 81/96) ir 1997 m. birželio 1 d. Chartiją dėl Kroatijos laivybos registro. Jos pavadinimas – „Kroatijos laivybos registras“ („Hrvatski registar brodova“);
            
         
               (12)
            
            
               šiame sprendime numatytos priemonės atitinka Jūrų saugumo ir teršimo iš laivų prevencijos komiteto, įsteigto pagal Europos Parlamento ir Tarybos reglamentą (EB) Nr. 2099/2002 (2), nuomonę,
            
         PRIĖMĖ ŠĮ SPRENDIMĄ:
   1 straipsnis
   Organizacija „Kroatijos laivybos registras“ pripažįstama pagal Reglamento (EB) Nr. 391/2009 4 straipsnio 1 dalį.
   2 straipsnis
   Šis sprendimas skirtas valstybėms narėms.
   
      Priimta Briuselyje 2014 m. gegužės 14 d.
      
         
            Komisijos vardu
         
         Siim KALLAS
         
            Pirmininko pavaduotojas
         
      
   
   
      (1)  OL L 131, 2009 5 28, p. 11.
   
      (2)  2002 m. lapkričio 5 d. Europos Parlamento ir Tarybos reglamentas (EB) Nr. 2099/2002, įsteigiantis Jūrų saugumo ir teršimo iš laivų prevencijos komitetą (COSS) ir iš dalies keičiantis saugios laivybos ir teršimo iš laivų prevencijos reglamentus (OL L 324, 2002 11 29, p. 1).